謝徐志父帳幹惠詩編
作者：陸游
朝代：宋

paragraphs: 平生聞若人，筆墨極奇峭。
相望二千里，安得接談笑。
一朝獲其詩，驚喜踰素料。
夜窗取吟諷，寒燈耿相照。
舂容清廟歌，縹緲蘇門嘯。
蹴天浙江濤，照野楚山燒。
每篇十過讀，玩味頭屢掉。
正如啜名酒，雖愛不忍釂。
看君亦華髮，氣壓萬年少。
予昔從茶山，辱賞三語妙。
文章老不進，憔悴今可吊。
誰知牛車鐸，黄鐘乃同調。
願君時來過，勿恤俗子誚。